FI Euroopan unionin virallinen lehti C 121/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 121/05

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MELÓN DE LA MANCHA”

EY-N:o: ES-PGI-0005-0511-06.12.2005

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Calidad Agroalimentaria y Agricultura Ecológica. Dirección General de Industria y Mercados Alimentarios. Secretaría General de Medio Rural. Ministerio de Medio Ambiente y Medio Rural y Marino Osoite: Paseo de la Infanta Isabel, 1 28071 Madrid ESPAÑA P. +34 913475394 F. +34 913475410 Sähköposti: —

2. Ryhmittymä:

Nimi: Asociación para la promoción del Melón de La Mancha Osoite: C/ Pedro Domecq, 2 13700 Tomelloso (Ciudad Real) ESPAÑA P. +34 926538216 F. +34 926538217 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Melón de La Mancha”

4.2 Kuvaus:

Viljelylajikkeiden ”Piñonet” ja ”Piel de sapo” ja kaikkien niiden kaupallisten lajikkeiden kasvitieteelliseen lajikkeeseen ”saccharinus” kuuluva meloni, joka on tarkoitettu myytäväksi kuluttajille tuoreena.

Suojattu maantieteellinen merkintä koskee ainoastaan I-luokkaan kuuluvia meloneja, joiden vähimmäissokeripitoisuus (hedelmälihan refraktometriluku) Brixin asteikolla on 13° (± 0,5°) ja yksikköpaino 1,8–4 kg (± 0,1 kg).

Piñonet- ja Piel de Sapo -lajikkeiden melonit ovat muodoltaan soikeita.

Kuori on sileä tai hieman rosoinen ja paksuudeltaan keskimäärin 0,6–0,8 cm, ja siinä esiintyy pituussuunnassa eri asteisia uurteita, jotka ovat yleensä keskittyneet lähelle kukkaperää ja kantaa. Kuori on tavallisesti vihreä, ja siinä on tummia, tasaisesti jakautuneita täpliä, ja väri muuttuu keltaiseksi hedelmän kypsyessä. Hedelmäliha on valkoista tai kermanvaaleaa. Muihin lajikkeisiin verrattuna suhteellisen pienessä sisäosassa on oranssinvärinen istukka, johon siemenet ovat keskittyneet.

Melón de la Manchan tärkeimmät ja arvostetuimmat aistinvaraiset ominaisuudet ovat makeus, mehukkuus ja hedelmälihan rakenne, jossa ei esiinny kuitumaisuutta.

4.3 Maantieteellinen alue:

Melón de La Manchan tuotantoalue sijaitsee Manchan luonnonalueella Guadianan yläjuoksulla Kastilia-La Manchan autonomisella alueella, ja se käsittää seuraavat kunnat: Alcázar de San Juan, Arenales de San Gregorio, Argamasilla de Alba, Campo de Criptana, Daimiel, Herencia, Las Labores, Llanos del Caudillo, Manzanares, Membrilla, Puerto Lápice, Socuéllamos, Tomelloso, Valdepeñas ja Villarta de San Juan.

4.4 Alkuperätodisteet:

Viljelysuunnitelma

Tuottajat laativat vuosittaiset kylvöilmoitukset, joissa esitetään muun muassa yksityiskohtaiset maarekisteritiedot lohkoista ja niiden sijainnista ja koosta sekä satoarvioista. He tekevät myös maatalousalan toimijoiden kanssa kahdenvälisen sitovan sopimuksen, joka sisältää ”Melón de La Manchan” tuotantoa ja laatua koskevat tekniset määräykset.

Tuotantoketjun alkupäässä toimivien maatalousyritysten on omavalvontajärjestelmän avulla varmistettava, että Melón de La Mancha -etiketillä varustettavat melonit täyttävät eritelmän vaatimukset.

4.5 Tuotantomenetelmä:

Viljelymenetelmät

Maan valmistelu: ensimmäinen kyntö tapahtuu loka- tai marraskuussa 30–40 cm:n syvyydessä alempien kerrosten möyhentämiseksi. Helmikuussa tapahtuu kamarakyntö maan hienontamiseksi. Sen jälkeen taimien paikat merkitään lohkolle istutusrivien välisen etäisyyden osoittamiseksi.

Istutus: Taimet istutetaan käsin huhtikuun puolivälin ja heinäkuun alun välisenä aikana, kun niissä on vähintään yksi varsinainen hyvin kehittynyt lehti.

Viljelytoimet kasvukauden aikana: Kastelun ja lannoituksen lisäksi tuottajat huolehtivat kasvukauden aikana kitkemisestä ja harventamisesta sekä tarvittaessa ylimääräisten hedelmien poistamisesta, jotta hedelmät voivat kehittyä kooltaan ja painoltaan hyvän kauppalaadun mukaisiksi.

Sadonkorjuu: Sadonkorjuu tapahtuu käsin leikkaamalla. Hedelmät asetetaan rivien viereen, mistä ne lastataan myöhemmin perävaunuun. Korjuutiheys on 2–3 kertaa viikossa kuumalla ilmalla ja kerran viikossa viileämmällä säällä. Sadonkorjuu alkaa heinäkuun puolivälissä ja päättyy lokakuussa.

Sadonkorjuun jälkeiset toimenpiteet ja pakkaaminen

Vastaanotto ja varastointi: Sadonkorjuun jälkeen hedelmät kuljetetaan kaupan pitämisestä vastaavien maatalousalan toimijoiden käsittely- ja pakkauslaitoksiin, joissa kaikki erät punnitaan, yksilöidään ja varustetaan saapumistarkastuksen tuloksia koskevalla maininnalla. ”Melón de La Mancha” varastoidaan aina katettuihin huoneenlämpöisiin tiloihin, joissa vallitsevat asianmukaiset kosteus- ja ilmastointiolosuhteet.

Käsittely ja pakkaaminen

”Melón de La Manchån” kokoluokitus tapahtuu punnitsemalla erikseen jokainen hedelmä; painon on oltava 1,8–4 kg.

Samassa laatikossa suurimman Melón de la Mancha -melonin paino saa olla enintään 30 % enemmän kuin pienimmän hedelmän paino.

Koosta riippuen Melón de La Mancha -melonit pakataan myyntiä varten puusta tai pahvista valmistettuihin pakkauksiin ja/tai enintään 120 kg:n Green Box -pakkauksiin.

Ennen lähettämistä tehtävät tarkastukset: Jokainen yhden tai useamman tuottajan toimittamaa tuotetta sisältävä lava on varustettava etiketillä, josta voidaan todeta kyseisten Melón de la Mancha -melonien tuottaja/tuottajat, alkuperälohkot sekä pakkauspäivä.

Melón de la Mancha -melonien varastointiaika saa olla enintään 45 päivää sadonkorjuusta.

Jokainen erä tarkastetaan kokoomanäytteiden avulla sen toteamiseksi, että pakkaamisen yhteydessä on tehty asianmukainen kokoluokitus, ja erä hylätään, jos yli 3 % sen sisältämistä hedelmistä ei vastaa vaadittua vähimmäis- tai enimmäispainoa tai jos yli 20 %:ssa tarkastetuista lavoista ei ole noudatettu vaatimusta, jonka mukaan suurimman hedelmän paino saa olla enintään 30 % enemmän kuin pienimmän hedelmän paino, ylittämättä kuitenkaan 50 %:a.

Jokainen erä tarkastetaan supistettujen näytteiden avulla (jolloin näytteeseen valittujen hedelmien yhteispaino on enintään 10 % kokoomanäytteen kokonaispainosta) sen arvioimiseksi, täyttävätkö melonit kypsyyteen, hedelmälihan rakenteeseen ja siementen irtoamattomuuteen liittyvät vaatimukset.

4.6 Yhteys maantieteelliseen alkuperään:

Historiallinen yhteys

Piñonet- tai Piel de sapo -meloni on yksi Manchan luonnonalueelle ja erityisesti Ciudad Realin maakunnan koillisosalle ominaisista puutarhaviljelylajeista, ja 35 % Espanjan melonituotannosta on peräisin kyseiseltä alueelta. Meloninviljely on merkittävä lisäansio perheviljelmille, joiden tuloista suurin osa on peräisin viinistä ja viljasta.

Meloninviljely saapui La Manchan alueelle todennäköisesti maurien mukana.

Vanhimmat viittaukset löytyvät Ibn Bassal al-Tulaytubín puolueettomasta alkuperäisteoksesta Tratado Agrícola. Ibn Bassal al-Tulaytubí oli Ibn Wafidin, Yahya I al-Mamún -nimellä Toledon (1043–1075) ja Valencian (1065–1075) islamilaisia kuningaskuntia hallinneen visiiri Yahya ben Ismail al-Mamúnin oppilas.

Osoituksena tuotteen yhteydestä maantieteelliseen alueeseen voidaan pitää Melón de La Manchan sisällyttämistä maatalous-, kalastus- ja elintarvikeministeriön ylläpitämään Espanjan perinteisten tuotteiden luetteloon (Inventario Español de Productos Tradicionales, Ministerio de Agricultura, Pesca y Alimentación, 1996, s. 332).

Luonnollinen yhteys

La Manchan tasanko on lähes täydellisen tasainen vaakasuora allas, jota halkovat paikoitellen matalat kukkulat. Sen keskimääräinen korkeus merenpinnasta on 500–700 m.

Alue muodostuu luonnollisesti hienontuneesta kiviaineksesta (hiekkakivi, arkoosi ja savi), jota peittää karbonaattikuori (luonnon salpietari). Maaperä, jossa viljely tapahtuu, on vain 35 cm syvää eikä kovinkaan hedelmällistä. Se sisältää vain vähän orgaanista ainesta, ja sen pH-arvo on korkea. Maa on hiekka- tai sorapitoista, erittäin hyvin vettä läpäisevää ja kivennäispitoista, ja sen B-kerroksen maankuori on kivikkoista, huokoista ja helposti muokattavaa kalkkikiveä.

Koska alue sijaitsee etäällä Atlantilta puhaltavien kosteiden tuulten vaikutusalueelta, sen ilmasto on kylmä ja kuiva. Sademäärä on 300–400 mm, ja kesäisin auringonsäteily ja kokonaishaihdunta on voimakasta. Päivä- ja yölämpötilojen välinen ero on 18–20 °C, ja suhteellinen kosteus on alhainen.

Maaperä- ja ilmasto-olosuhteet antavat tuotteelle sen kokoon, väriin, hedelmän ulkonäköön, kuoren uurteisuuteen, hedelmälihan rakenteeseen ja kuitupitoisuuteen sekä mehukkuuteen ja makeuteen liittyvät erityiset laatuominaisuudet.

Erityisen arvostettu ominaisuus on korkea sokeripitoisuus. Korkeat lämpötilat, runsas valo ja alhainen suhteellinen kosteus aiheuttavat voimakkaan auringonsäteilyn ja kokonaishaihdunnan. Päivä- ja yölämpötilojen vaihtelusta johtuen kasvi käyttää yöllä vähemmän vararavintoa, mikä parantaa yhteyttämisen kokonaistehokkuutta. Näissä olosuhteissa sokeripitoisuus kasvaa, ja ”Melón de La Manchalla” se on vähintään 13° Brixin asteikolla mitattuna.

4.7 Valvontaelin:

Tuotteen valvonnasta ja varmennusjärjestelmästä vastaa seuraava yksityinen valvontaelin:

Nimi: Servicios de Inspección y Certificación, S.L. (SIC) Osoite: C/ Ciudad, 13-1 45002 Toledo ESPAÑA P. +34 925285139 F. +34 925285139 Sähköposti: sic-toledo@sicagro.org http://www.sicagro.org

Nimi: Ecoagrocontrol, S.L. Osoite: C/ Lepanto, 16, ático B 13630 Socuellamos (Ciudad Real) ESPAÑA P. +34 926532628 F. +34 926539064 Sähköposti: tecnico@ecoagrocontrol.com

Valvontaelin on toimivaltaisen viranomaisen hyväksymä ja täyttää standardin UNE-EN 45011 vaatimukset.

4.8 Merkinnät:

Melonien etiketissä on oltava teksti ”Indicación Geográfica Protegida (tai I.G.P.) Melón de La Mancha” (suojattu maantieteellinen merkintä Melón de La Mancha (tai SMM)) sekä mahdollisesti valvontaelimen alaisuudessa toimivan varmennuselimen antama vaatimustenmukaisuusmerkintä.

(1) EUVL L 93, 31.3.2006, s. 12.